- O Uelhire geko ou
- <
- 3
- >

3
Rone o la tasir toto tamatang lotu i Sadis
1 * UGO 1.4,16“O bolobol o la tar anggelou tar buturung lotu i Sadis. Ginine tena ueluelhireono gere kale teil tar mouitir Iabenar nang God, kara mouitir pitopit.”
“Inggo u ate tar niguatar noumua. Ingga ra uoto kulkulaia pare, a tua, bo ingga a mat. 2 Tentur! Uakodkodoho tar haua re tua sikoro harah gere uahuhutung mat, ge inggo pe ku tupara tar niguatar noumua, ahik pah ko uakuakapa hihir tenang kalekinale tar matana God ger noguo. 3 * Mat 24.43-44; 1Te 5.2; UGO 2.5; 16.15Namana tapokis tar haua ko kaleig, karo longoroig, uakeluk taninin, karo uapalih tenang niguataniner sa. Bo geta hikia paho tentur, karo guata tar puhonene, inggo u turung la sirame tar ueuenau, doh ingga hik paho turung ate tang hingiar binaka ru lameo totomua.”
4 * Jud 23“I Sadis o papagalik puk manasamper tamatar delauana nas hikhiku. Gisina tera ueldokout keip totoguo ra hiku tar gaugauil, teeit gisina ka uakeluk tereg nimalaro. 5 * KT 32.32-33; Mat 10.32; Luk 12.8Mai geke touahiua tar niguata uasa, inggon e turung misiana tasisin e hiku pono mo gaugauil. Inggo ahik pahu matotong dura liu tur tar hanganono toro bolobolong tua. Doh inggo u turung hire tauete tang Tamoug mesno anggelou pare, Inggon a noguo. Inggon e turung kalahara hangan i uoum tang Tamouguo mesno anggelou. 6 Mai ge kaein me talingan, longoro tar haua re hireinir Iabene toro buturung lotu.”
Rone o la tasir toto tamatang lotu i Piladelpia
7 * Ais 22.22“O bolobolo rone o la tar anggelou tar buturung lotu i Piladelpia. Ginine tena ueluelhireono ger dedeil, kara uauaman gere kale teil tena ki Debit. A haua geke pukaion ahik me tamata re matotong holor, doha haua geke holoroion ahik me tamata re matotong puk.”
8 * 1Ko 16.9“Inggo u ate tar haua ko guatagia, doh inggo gine ku puka toro pirik ge haik me tamata re matotong holor. Karu ate pare, ingga a sisikinalik tun reng nitampopokoh, bo ko uakeluk uaia tun puk tar ualasirar nouguo, ahik pah ko uolih o tele totoguo. 9 * Ais 45.14; 49.23; 60.14; UGO 2.9Inggo u turung guata me inete tas mais ra uangoul tena umang lotu Satan gera kula pare, o Ju, bo gisin ahik, gisin o bohoboh. Inggo u turung guata tasisina mara lame totomua, kara me kokolo uahiu i uoum totomua, kara turung ate pare, inggo u malauelhir tun totomua.”
10 * Luk 21.19; 2Ti 2.12“Teeit ko sanga dede pe ingga tar ualatutur nouguo, karo uanguangoul sikor, inggo u uaudeilingua pono totomua tar binakang kedanga gere turung lame tar uanene i kot. 11 Ahik pahi reh, karu lameo. Kale uanono tar haua ka kale manasain, maeit ahik me tamata re turung kale tonongo keuara.* keuar toro uelhireng inglis “crown.” 12 * Ais 62.2; 65.15; UGO 14.1; 21.2Mai geke touahiua tar niguata uasa, inggo u turung guata tatanon, ngohina paho tur, o tur i uantinanina tena umang lotu God,† Na umang lotu God ue uamang lotu ger dedeil “Tempoul” a uelhire uarang pare, tar butur re uangoul dede tang God kare turung uangoul dedengua. Inggo u turung bolola tatanono tar hangana nagu God, kara hanganar uan uleik ger nang God, ter timuhur Jerusalem geke la turuha i Heuen tar God ger nouguo. Doh inggo u turung bolo uahiuala tar timuhur hangoug tatanon. 13 Mai ge kaein me talingan longoro tar haua re hireinir Iabene Dedeil toro buturung lotu.”
Rone o la tasir tamatang lotu i Laodisia
14 “O bolobol o la tar anggelou tar buturung lotu i Laodisia. Ginine tena ueluelhire ro man ger uauaman, kare hire toro man, kare uatengkana tar mamang inetelik geke touoig God.”
15 * Roum 12.11“Inggo u ate tar haua ko guatagia, inggo u ate ingga ahik paha molomol ue a uelsuk, inggo u malar, ingga paka molomol, kara uelsuk. Inggo u ate, ingga ahik paha pul ue a tagal, bo inggo u malara pare, ingga pako uakeluk me siokor lele tar toking puh rasin. 16 Temaeit inggo u abih liuingua totomuane tar uauoug, teeit ingga o uelsuk sikoro pukumpe ahik paha uelsuk ue a molomol. A lilio reng ninaman ahik paha siokon. 17 * Luk 12.21; 1Ko 4.8Ingga o uoto kula katongoia pare, ‘Inggo nang bureher inet, u matoto teil tun tar mamang inetelik, ahik pahu uahinga baka poluk me inet.’ Bo ingga puk ahik paho bang paroko pare, ingga pe o katupa tun tar mamang inetelik, ahik meng niueldolom, a tiome, a kut, kara palapal. 18 * Ais 55.1Inggo u kula uapopokohongua totomua pare, o bulaua turungua totoguo me goul ge ahik paha uelhouar, maeit ro tang mania, karo hiku mo gaugauil ro hikhiku maro uataraia torongo mahang matal a palapala pe. Bulaua pono me marasin maro uamoka tar matoum maro banga uaia ingga. 19 * 1Ko 11.32; Hib 12.6; UGO 2.5Inggo u uoto loulouar, karu ualatut uaia tun tas mais geru malauelhiris. Temaeit ingga o uapalih tun tenang niguataniner sa toro man.”
20 * Jon 14.23“Bang inggo gine ru kokolo tur toro pirik. Ge me tamata re longoro tar uauouguo, kare puka toro pirik, inggo u turung lek, karu ein tagu tatanon, kare ein taguono totoguo. 21 Mai geke touahiua tar niguata uasa, inggo u uahue tatanono tar me tabila keip totoguo tonogo tabtabila gero nasir toia. Te misiana totoguo ku guata uoum, karu touahiua tar niguata uasa, karu tabila keip tang Tamoug tono tabtabilang toia. 22 Mai ge kaein me talingan longoro tar haua re hireinir Iabene Dedeil toro lotu.”

- O Uelhire geko ou
- <
- 3
- >

*3:1: UGO 1.4,16

*3:3: Mat 24.43-44; 1Te 5.2; UGO 2.5; 16.15

*3:4: Jud 23

*3:5: KT 32.32-33; Mat 10.32; Luk 12.8

*3:7: Ais 22.22

*3:8: 1Ko 16.9

*3:9: Ais 45.14; 49.23; 60.14; UGO 2.9

*3:10: Luk 21.19; 2Ti 2.12

*3:11: keuar toro uelhireng inglis “crown.”

*3:12: Ais 62.2; 65.15; UGO 14.1; 21.2

†3:12: Na umang lotu God ue uamang lotu ger dedeil “Tempoul” a uelhire uarang pare, tar butur re uangoul dede tang God

*3:15: Roum 12.11

*3:17: Luk 12.21; 1Ko 4.8

*3:18: Ais 55.1

*3:19: 1Ko 11.32; Hib 12.6; UGO 2.5

*3:20: Jon 14.23

© 2011 Wycliffe Bible Translators, Inc.