- 1 Pita
- <
- 2
- >

2
Iesu tero palau gero tua
1 * Epe 4.22; Jas 1.21Mu uadelauana katongo bakasioum tar inetenine: a mamang niguata uasalikininer sa, o bohoboh, guata kokop tar inet, boho tola tar tang giameh, ueldud, karo ueluelsigalalik. 2 Mu uangoul sira tasir keketikisiner nihing poh ra marang huh totouaha kompe tar huh, te misiana tamiuoum ge pakung marang kale totouaha tar mamang inete uaia gere la tur tar Iabena Dedeil marung turung huang tagal, kara uaudeilisioum, 3 * Ker 34.8misiana ka bolo peinir puhono sioun tono uelhire God pare, “Inggoum song kung ueltupara katongo tun hape re uia per Tamata Noman.”
4 Mu la uahuhutume tar Tamata Noman, inggono misiana ro palaua gero tua geke kedangain God pare, o uia tun, bosir tamata ka ueluelde tatanon.
5 * Epe 2.21-22; UGO 1.6Inggoum misiana ponor palaua ger tua geka tuha keipig tena umar Iabena Dedeil. Ter buturuono mu kalekinaleoum pare, o patere dedeil tar guata tar uahung ger nanar Iabena Dedeil gere malauelhirin God teeit tang Iesu Kristo. 6 * Epe 2.20Ge o uelhire pe geka boloin sioun o hire teil pare,
“Inggo ku uatoko toro palaua geku kedangaio,
gero i ranar bulauan, o uatabil tar gon i Saion,
doh mai re tagorong mana tun tatanon
ahik pahe matoto ra uamatalain.” Aisaia 28.16
7 Inggoumene rung tagorong man, o palaua roon o i ranantiehe uain tun. Bo tasisine ahik pah ra tagorong man,
“Te misian toro palaua geka baka liuinir tang tuh,
bo roono puk tero i ranantiehe tun.” Ker 118.22
8 Doho giamehe pono ro uelhire ka bolo ponoin pare,
“O palaua ko ueltuka tasir tamat,
roon teko guat, maeit ka pungasin.” Aisaia 8.14
Gisis ka pung teka tagorong boho toro Uelhire Uaia, teeit God katongompe ke malar.
9 * Ual 7.6; 14.2; Ais 9.2; Apo 26.18; Epe 5.8Bo inggoum tesir tamata ka kedanga manasasioum, inggoum te misiana pah terung pepe teil toro matina tasir patere gesir toia, a pang uan a dedeil, kare no tamata God, karung mene uakalahara tar niguataniner uiar nanon, ge inggono pe ke kila tauete tur tamiuoum tar kitup, karung lame tar luh ger uiantiehe tun a nanon.
10 “Sioun inggoum, ahik pah no tamata God,
inggoum ahik pah kung kale tar niueldolomor nang God,
bo gine daan, inggoum kung kale tena niueldolomon.” Hosea 1.6,9; 2.23
Uangoul sir tasir tamatang kalekinaler nang God
11 * Gal 5.17,24Ro bung uanotoug, inggo gine ru kula uapopokoho tun tamiuoum, uangoul sira misiana tasir pokos, karo luluaharane i kot, ahik pa mu tanganasioum tar nimalara ger sa gere la tur teres nimalarar tamat gere uoto uelkoi keip tar iabeimiuoum. 12 * Mat 5.16Uangoul keip uaia dede tasir tamata gera tele tang God, maeit geta marang boho tolasina tamiuoum me niguataniner sa, ahik pah ra matoto geta banga tar niguataniner uiar namiuoum, kara uatakai puk manasa tang God tar binaka re me banga tapokis tagigeig.
Uangoul i kukulebang tasir tamata uleik
13 * Tai 3.1Heir katongoia tar Tamata Noman tar mamang hagariliking uoum keip, kara haua gera uatenturig i uantinanina tasir tamat, hingiamper tang uoum keip geta toiaoneitir i ranantiehe tun na nikauek, 14 ue tang mai geke uamatotoinir toia tar heir me uabang manate tang mais geka guata uasa, kare uauaha tas mais ka guata uaia. 15 * 1Pi 3.16God e malara tamiuoum tar guata uaia marung uauangoul bukbukoum tenas nimener tuktukar ger tabo tengkan. 16 Uangoul keip tar niuaha misiana tar tamata gere uangoul tena nimalara katong, ahik pah mu uahang rana puk, karung me guata kokopo keip tenami niguata ger sa, bo mu uangoul sira kompe no tamatang kalekinale God.
17 * Roum 12.10Ualasir tenami uleikir ueltada tasir mamang tamatalik, malauelhir toso uanotoumiu gera tagorong mana tang Kristo, ueltada tang God, karung ueltada tar toia.
Uakeluk tena niguata Iesu
18 * Epe 6.5Inggoumur karabus, uangoul i kukulebang, karung ueltada tenami tang kauek, ahik pah tas mais gera guata uaia ue ra hamhamas tamiuoum, bo tas mais ponompe ra guata uasantiehe tun tamiuoum. 19 Ge God pe e turung guata uaia tamiuoum, ahik pe pah kung guata uasa, teeit kung uakeluk pe tena nimalaron, karung huata tar niduhunin, karung kale uelmahing. 20 * 1Pi 3.14,17A hauangua ra turung kaleinisina geta guata uasa, kara halhaluhis, kare mahingis tar puhung barah? Bo getung kale uelmahingoum tar puhung barah tar niguataniner uia, God e turung guata uaia tun tamiuoum.
21 * Mat 16.24; Jon 13.15Tar ineteninanine, God ke kila tamiuoum, teeit Kristo ke kale uelmahing tamiuoum mara bangbanga toin na niguata Iesu rung uakeluk sira tun peoum tatanon. 22 * Ais 53.9“Inggon ahik pah ke guata tagu me niguata uasa, doh ahik pah ka longoro taguin mo boho ko tauete tur tar uauan.”
23 * Ais 53.7; 1Pi 3.9Doh tar binaka ka uelsigala no uelmatanono tatanon, inggon ahik pah ke uelsigala hahaua tagu tasisina tar binaka ke kale uelmahingon, inggon ahik pah ke perere ue e pehahaua tasisin, bo ke uamoko kompe tena nitagorong mana tang God ger kodkodoho tun na nikedang. 24 * Ais 53.5-6; Roum 6.11Inggono me pahene ke huata teregi niguata uasaeig tar tukunun tar korose, maeit geti mat inggeig teregi niguata uasa, inggeig i uangoul uakokodoh, ge toro deuatingina peono teko uauia tagigeig. 25 * Isk 34.5-6; Mat 9.36; Jon 10.14; Hib 13.20-21Ge inggoum pe misiana tasir sipsip geka hilhiliu ueltebeir, bo gine daan inggoum kung tapokisime tang Kristo ger tang kaueke sipsip tere kaueke uaia tun tamiuoum.

- 1 Pita
- <
- 2
- >

*2:1: Epe 4.22; Jas 1.21

*2:3: Ker 34.8

*2:5: Epe 2.21-22; UGO 1.6

*2:6: Epe 2.20

*2:9: Ual 7.6; 14.2; Ais 9.2; Apo 26.18; Epe 5.8

*2:11: Gal 5.17,24

*2:12: Mat 5.16

*2:13: Tai 3.1

*2:15: 1Pi 3.16

*2:17: Roum 12.10

*2:18: Epe 6.5

*2:20: 1Pi 3.14,17

*2:21: Mat 16.24; Jon 13.15

*2:22: Ais 53.9

*2:23: Ais 53.7; 1Pi 3.9

*2:24: Ais 53.5-6; Roum 6.11

*2:25: Isk 34.5-6; Mat 9.36; Jon 10.14; Hib 13.20-21

© 2011 Wycliffe Bible Translators, Inc.